               ЕВРОПЕЙСКА КОМИСИЯ
            Брюксел, 29.5.2018
            COM(2018) 351 final
            2018/0182(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в Регионалния управителен комитет, създаден съгласно Договора за създаване на Транспортната общност

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решението за определяне на позицията, която трябва да се заеме от името на Европейския съюз в Регионалния управителен комитет, създаден съгласно Договора за създаване на Транспортната общност (наричан по-долу „ДТО“), по отношение на предвиденото решение за приемането на процедурен правилник от Регионалния управителен комитет.

               2.КОНТЕКСТ НА ПРЕДЛОЖЕНИЕТО

               2.1Договор за създаване на Транспортната общност

               След подписването договорът се прилага временно в съответствие с член 41, параграф 3 от него. За Съюза временното прилагане е предвидено в Решение (ЕС) 2017/1937 на Съвета относно подписване, от името на Европейския съюз, и временно прилагане на Договора за създаване на Транспортната общност
                  1
               .

               Европейският съюз е страна по Договора за създаване на Транспортната общност.

               2.2Регионален управителен комитет

                  Регионалният управителен комитет е създаден с член 24 от ДТО, като предназначението му е да отговаря за администрирането на ДТО и да осигурява правилното му прилагане. За тази цел комитетът дава препоръки и взема решения в случаите, предвидени в ДТО. По-конкретно, Регионалният управителен комитет:

               а)подготвя работата на Съвета на министрите,

               б)взема решения относно създаването на техническите комитети,

               в)изготвя препоръки и взема решения в съответствие с ДТО,

               г)взема съответни мерки по отношение на новоприетите актове на ЕС, по-специално чрез преразглеждане на приложение I към ДТО,

               д)назначава директора на постоянния секретариат след консултация със Съвета на министрите,

               е)може да назначава един или повече заместник директори на постоянния секретариат,

               ж)определя правилата за действие на постоянния секретариат,

               з)може да преразгледа с решение размера на бюджетните вноски,

               и)приема годишния бюджет на ДТО,

               й)приема решение, с което се определят процедурите за изпълнение на бюджета, за представяне и одит на сметки и за проверка,

               к)взема решения по отношение на спорове, представени от страните по Договора за Транспортната общност,

               л)приема общи принципи в областта на достъпа до документи по отношение на документи, държани от органи, създадени от ДТО или съгласно ДТО,

               м)приема годишни доклади относно изграждането на широкообхватната мрежа, които да бъдат представени на вниманието на Съвета на министрите;

               н)по отношение на някои актове на Съюза — установява сроковете и начините за транспониране от страните в Югоизточна Европа.

                  Регионалният управителен комитет се състои от един представител и един заместник-представител на всяка от договарящите страни. Правото на участие като наблюдател се предоставя на всички държави членки на ЕС. Регионалният управителен комитет взема решения с единодушие.

               2.3Предвиден акт на Регионалния управителен комитет

                  Проектът на решение се отнася до приемането на процедурния правилник на Регионалния управителен комитет в съответствие с член 24, параграф 5 от ДТО. Проектът на процедурен правилник обхваща въпроси като участието в заседанията на Регионалния управителен комитет, председателството на Регионалния управителен комитет, подготовката на заседанията на Регионалния управителен комитет и процедурните правила, приложими за такива заседания, процедурите във връзка с действията, които Регионалният управителен комитет може да предприема, разгласяването на информация, както и редица заключителни разпоредби. Съгласно предложените условия, процедурният правилник влиза в сила в деня на приемането му. Решението относно приемането на процедурен правилник на Регионалния управителен комитет ще бъде от съществено значение за своевременното изпълнение на ДТО.

                  Предвижданото решение ще стане правно обвързващо за страните по силата на член 24, параграф 5 от ДТО.

               3.ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Приемането на процедурен правилник в съответствие с член 24, параграф 5 от ДТО от Регионалния управителен комитет е от първостепенна важност, за да се гарантира правилното изпълнение на неговите задачи по силата на ДТО. Тъй като Съюзът е страна по ДТО, необходима е позиция на Съюза.

               Във връзка с това следва да се припомни, че Договорът за създаване на Транспортната общност е един от елементите, които могат да укрепят регионалното сътрудничество в региона на Западните Балкани, както е обяснено допълнително в предложението на Комисията за решение на Съвета относно подписването на ДТО [COM(2017)324 final, подраздел „Общ контекст“].

               4.ПРАВНО ОСНОВАНИЕ

               4.1Процесуалноправно основание

               4.1.1 Принципи

                  В член 218, параграф 9 от Договора за функционирането на Европейския съюз („ДФЕС“) се предвижда приемането на решения на Съвета за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

                  Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                     2
                  .

               4.1.2 Приложение в конкретния случай

               Регионалният управителен комитет е орган, създаден по силата на споразумение, а именно Договора за създаване на Транспортната общност.

               Актът, който Регионалният управителен комитет има за задача да приеме, представлява акт с правно действие. Регионалният управителен комитет е оправомощен да приема свой процедурен правилник в съответствие с член 24, параграф 5 от ДТО. По своята същност и по силата на международното право, уреждащо Регионалния управителен комитет, този правилник съдържа елементи, които са правно обвързващи за членовете на Регионалния управителен комитет и, следователно, и за представителя на Съюза. Следователно трябва да се приеме, че процедурният правилник има правно действие.

               Предвиденият акт не допълва, нито изменя институционалната рамка на ДТО.

               Поради това процесуалноправното основание за предложеното решение е член 218, параграф 9 от ДФЕС.

               4.2Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание на решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвиденият акт е необходим за правилното функциониране на ДТО. От своя страна ДТО преследва цели и съдържа части, засягащи областите на автомобилния и железопътния транспорт, както и транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт — вид транспорт, обхванат от член 100, параграф 2 от ДФЕС. Поради хоризонталния си характер, предвиденият акт се отнася до всички тези елементи. Всички те са неразривно свързани, без един от тях да е акцесорен по отношение на другите.

                  Поради това материалноправното основание на предложеното решение включва следните разпоредби: член 91 и член 100, параграф 2 от ДФЕС.

                  4.3
                        Заключение

                  Правното основание за предложеното решение следва да бъдат член 91 и член 100, параграф 2 от ДФЕС във връзка с член 218, параграф 9 от ДФЕС.

               2018/0182 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в Регионалния управителен комитет, създаден съгласно Договора за създаване на Транспортната общност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               1.Договорът за създаване на транспортна общност беше подписан от Съюза в съответствие с Решение (ЕС) 2017/1937 на Съвета
                  3
               .

               2.Съгласно член 41, параграф 3 от Договора за създаване на Транспортната общност, той се прилага временно между Европейския съюз и Албания, Босна и Херцеговина и Косово
                  4
               **  от 9 октомври 2017 г., и между тези страни и Сърбия от 29 ноември 2017 г.

               3.Съгласно член 24, параграф 5 от ДТО Регионалният управителен комитет трябва да приеме свой процедурен правилник,

               4.Целесъобразно е да бъде определена позицията, която трябва да се заеме от името на Европейския съюз в Регионалния управителен комитет, тъй като решението относно процедурния правилник на Регионалния управителен комитет ще бъде обвързващо за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Регионалния управителен комитет, се основава на проекта за решение на Регионалния управителен комитет, приложен към настоящото решение.

               Представителите на Съюза в Регионалния управителен комитет могат да приемат незначителни промени в проектите на решения, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 278, 27.10.2017 г., стр. 1.

                     (2)

                        Решение на Съда на ЕС от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (3)

                        Решение (ЕС) 2017/1937 на Съвета от 11 юли 2017 година за подписване, от името на Европейския съюз, и временно прилагане на Договора за създаване на Транспортната общност  (ОВ L 278, 27.10.2017 г., стр. 1).

                     (4)
                  *
                        Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.

    ---documentbreak---

               ЕВРОПЕЙСКА КОМИСИЯ
            Брюксел,29.5.2018
            COM(2018) 351 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в Регионалния управителен комитет, създаден съгласно Договора за създаване на Транспортната общност

               [Настоящият документ е приложен към Решението на Съвета]
                  РЕШЕНИЕ № 2018/1 НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               D/2018/1/SC-TC от … 2018 г.: Процедурен правилник на Регионалния управителен комитет

               РЕГИОНАЛНИЯТ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               като взе предвид Договора за създаване на транспортната общност, и по-специално член 24, параграф 5 от него,

               РЕШИ:

               Член единствен

               Процедурният правилник на Регионалния управителен комитет, приложен към настоящото решение, се приема.

               Съставено в [...] на [...] 2018 г.

               за Регионалният управителен комитет:

               ПРОЦЕДУРЕН ПРАВИЛНИК НА РЕГИОНАЛНИЯ УПРАВИТЕЛЕН КОМИТЕТ НА ТРАНСПОРТНАТА ОБЩНОСТ

               I.
                     ОБЩИ ПОЛОЖЕНИЯ

               1.
                     С настоящия процедурен правилник се определят вътрешни процедури за работа на Регионалния управителен комитет като институция съгласно Договора за създаване на транспортната общност (наричан по-долу „Договорът“) между Европейския съюз и страните от Югоизточна Европа (Република Албания, Босна и Херцеговина, Бившата югославска република Македония, Косово
                  1
               , Черна гора и Република Сърбия).

               2.
                     В случай на противоречие между настоящия процедурен правилник и договора, се прилагат разпоредбите на договора.

               II.
                     ЧЛЕНОВЕ, НАБЛЮДАТЕЛИ И ДРУГИ УЧАСТНИЦИ

               1.
                     Членовете на управителния комитет следва по принцип да бъдат висши длъжностни лица в съответните министерства, отговарящи за транспорта.

               2.
                     Актът на назначаване на член следва да доказва, че членът е упълномощен да изразява позицията на съответната страна по Договора по начин, който е обвързващ за тази страна.

               3.
                     Без да се засяга позицията на наблюдателите в съответствие с второто изречение от член 24, параграф 2 от Договора, председателят и заместник-председателят, както е посочено в раздел III, точка 2, когато е уместно, може да се съгласят да поканят представители на други държави, международни организации или други организации, включително представители на гражданското общество, да присъстват на ad hoc принцип на конкретни заседания на Управителния комитет или на една или повече части от тях.

               4.
                     Когато председателят и заместник-председателят се съгласят да поканят представители на други държави, международни организации или други организации, председателят информира страните по договора и Постоянния секретариат на транспортната общност („секретариатът“) най-малко три седмици преди заседанието. Страните по договора и секретариатът може да представят становищата си на председателя в рамките на пет работни дни от получаването на посочената информация.

               III.
                     ПРЕДСЕДАТЕЛ

               1.
                     Всяка от страните от Югоизточна Европа поема председателството на Управителния комитет за една календарна година, като се следва азбучен ред, съгласно предвиденото в член 2, параграф 1, буква б) от Договора. Първата страна от Югоизточна Европа, която поема председателството на Управителния комитет, е Република Албания.

               2.
                     Председателят ръководи заседанията на Управителния комитет. Той се подпомага от един представител на Европейския съюз, който упражнява длъжността на заместник-председател.

               3.
                     В случай че председателят не е в състояние да изпълнява задълженията си по време на конкретно заседание, въпросното заседание се председателства от представителя на Европейския съюз в качеството му на заместник-председател.

               IV.
                     ПОДГОТОВКА НА ЗАСЕДАНИЯТА

               1.
                     Заседанията на Управителния комитет се провеждат в седалището на секретариата. Независимо от това, председателят може да определи друго място за провеждане на заседание на управителния комитет след консултации със заместник-председателя и секретариата, като вземе предвид съответните финансови, административни и организационни аспекти. Освен в надлежно обосновани случаи, решение за това се взема най-малко два месеца преди съответното заседание.

               2.
                     Приносът на секретариата към организационните разходи за заседанията, провеждани извън седалището на секретариата, е предмет на неговите вътрешни бюджетни правила.

               3.
                     Датите на заседанията се съгласуват между председателя, заместник-председателя и секретариата. Като общо правило, датите се съгласуват най-малко два месеца преди съответното заседание.

               4.
                     Проектът на дневния ред се съгласува между председателя, заместник-председателя и секретариата. Проектът на дневния ред и всички документи, свързани с него, се предоставят на членовете и наблюдателите най-малко шест седмици преди съответното заседание. Членовете могат да правят коментари и да предлагат добавянето на нови точки от дневния ред. На тях могат да се раздават и материали, представляващи интерес за други държави, международни или други организации, поканени съгласно раздел II, точка 3.

               5.
                     Секретариатът отговаря за подготовката на заседанията. Той информира председателя и заместник-председателя периодично и при поискване относно процеса на подготовка и следва техните препоръки и насоки в това отношение.

               V.
                     ЗАСЕДАНИЯ НА УПРАВИТЕЛНИЯ КОМИТЕТ — ПРОЦЕДУРНИ ПРАВИЛА

               1.
                     Заседанията на Управителния комитет са закрити, освен ако Управителният комитет реши друго.

               2.
                     Всеки член на Управителния комитет или друг участник в заседанието могат да бъдат придружавани от длъжностни лица, които да ги подпомагат. Имената и функциите на тези длъжностни лица се съобщават предварително на секретариата. Като общо правило, тези длъжностни лица не може да бъдат повече от три за всеки член, и повече от две за всеки наблюдател, присъстващи на заседанието. Независимо от това, председателят може допълнително да предостави становище относно максималния брой представители от всяка делегация.

               3.
                     За достигане на задължителния кворум в Управителния комитет е необходимо да са представени четири от страните по Споразумението от Югоизточна Европа, а също и Европейският съюз.

               4.
                     Въздържането от гласуване на член не е пречка Управителният комитет да предприеме съответни действия, при условие че е налице кворум в съответствие с точка 3 от настоящия раздел.

               5.
                     Дневният ред на заседанието се одобрява в неговото начало. В спешни случаи по време на заседанието в дневния ред могат да бъдат включени нови точки със съгласието на председателя и заместник-председателя.

               6.
                     Наблюдателите могат да участват в разискванията и да правят изявления след получаване на разрешение или ако са поканени от председателя. 7.
                     Представителите на други държави, международни организации или други организации, поканени в съответствие с раздел II, точка 3, могат да участват в обсъжданията след получаване на разрешение или покана от председателя, но те не могат да вземат участие в каквито и да било действия, предприемани от Управителния комитет.

               8.
                     С помощта на секретариата се изготвят заключения от всяко заседание.

               9.
                     В заключенията се записват всички мерки, приети на заседанието, както и позициите на членовете и изявленията на наблюдателите по отношение на действията, които Управителният комитет е предложил да се предприемат.

               10.
                     Заключенията се подписват от председателя и се предоставят на страните по договора и наблюдателите. В случай че до края на съответното заседание не е възможно проектозаключенията да бъдат подготвени, председателят осигурява тяхното подготвяне и разпространяване в рамките на седем календарни дни след заседанието. Всеки член  може да поиска поправки в рамките на седем календарни дни от получаването на проектозаключенията. Председателят осигурява разпространяването на окончателния текст в рамките на седем дни след изтичането на крайния срок за представяне на коментари.

               11.
                     Заключенията от заседанията не могат по никакъв начин да ограничат обхвата или правните последици от законодателни актове или от договора. Не се допускат декларации или заключения, които са в противоречие със задължителни правни разпоредби. Заключенията от заседанията не представляват част от законодателни актове, нито имат нормативен характер.

               VI.
                     ФОРМИ НА ДЕЙСТВИЕ И ПРОЦЕДУРА, КОЯТО ТРЯБВА ДА БЪДЕ СЛЕДВАНА ОТ УПРАВИТЕЛНИЯ КОМИТЕТ

               Общи положения

               1.
                     Управителният комитет действа чрез приемане на препоръки и решения (наричани заедно „мерки“), в зависимост от конкретния случай.

               Приемането на правила, предназначени да гарантират функционирането на Управителния комитет, се смята за приемане на решение.

               2.
                     След като дадена мярка е приета или изменена, тя незабавно се подписва от председателя и след това се изпраща от секретариата до всички страни по договора.

               3.
                     Мерките влизат в сила на датата на приемането им, освен ако в тях не е предвидено друго.

               4.
                     Освен ако в настоящия процедурен правилник не е предвидено друго, приемането или изменението на мерките се извършва съгласно една и съща процедура.

               5.
                     Всяко искане за приемане или за изменение на мярка от страна на член или от секретариата трябва да бъде отправено писмено най-малко 30 календарни дни преди заседанието на Управителния комитет, на което то ще се обсъжда.

               6.
                     Искането се изпраща до председателя, с копие до всички членове и до секретариата. То е придружено от съответните обяснителни бележки.

               7.
                     В надлежно обосновани случаи мерките могат да бъдат приемани или изменяни, без да се използват форматът и процедурите, посочени в точки 4—6 от настоящия раздел.

               Приемане на мерки посредством кореспонденция

               8.
                     В интервалите между заседанията си Управителният комитет може да приема или изменя мерките посредством кореспонденция. По искане на някой от членовете или на секретариата за приемане на мерки чрез кореспонденция, или по своя собствена инициатива, председателят решава, след консултация и със съгласието на заместник-председателя, дали повдигнатият въпрос оправдава използването на процедурата посредством кореспонденция.

               9.
                     Когато председателят реши, че ще се следва процедурата посредством кореспонденция, той дава указания на секретариата да изпрати искането до всички членове заедно с информацията, която председателят — след консултация и със съгласието на заместник-председателя — смята за необходима. След консултация и със съгласието на заместник-председателя, председателят посочва също така дали и при какви условия членовете могат да правят изменения по искането.

               10.
                     След консултация и със съгласието на заместник-председателя, председателят определя крайна дата и час за получаване на отговорите, което в никакъв случай не може да бъде по-рано от 10 календарни дни, считано от датата на предаване на информацията, посочена в точка 9 от настоящия раздел. При изключителни обстоятелства — при поискване или по своя преценка, след консултация и със съгласието на заместник-председателя, председателят може да удължи срока за получаване на отговори. Всеки член, който в определения срок не е дал писмен отговор, включително по електронната поща, се смята за въздържал се.

               11.
                     Управителният комитет взема решения с единодушие. Смята се, че е постигнато единодушие, ако най-малко четири страни от Югоизточна Европа и Европейският съюз реагират в полза на съответната мярка и нито една страна не се противопостави.

               VII.
                     РАЗГЛАСЯВАНЕ НА ИНФОРМАЦИЯ

               1.
                     Освен ако не е решено друго, окончателните документи от заседанията (дневен ред, заключения и т.н.) се публикуват на уебсайта на секретариата.

               2.
                     Правото на достъп до документи, съхранявани от Управителния комитет, се определя в съответствие с член 38, параграфи 2 и 3 от Договора.

               VIII.
                     ЗАКЛЮЧИТЕЛНИ РАЗПОРЕДБИ

               1.
                     Наблюдателите и представителите на други държави, международните организации или други организации, поканени в съответствие с раздел II, точка 3, спазват всички изисквания за поверителност, които се прилагат към членовете на Управителния комитет. Тези изисквания се отразяват в заключенията от съответното заседание.

               2.
                     Представителите на други държави, международните организации или други организации, поканени в съответствие с раздел II, точка 3, подписват декларация за поверителност, преди да се включат в съответните обсъждания. Декларацията за поверителност съдържа ангажимент за зачитане на правилата за поверителност, посочени в първа точка от настоящия раздел. В случай че откажат да подпишат декларацията, лицата не се допускат до участие в обсъжданията.

               3.
                     Всички актове на Управителния комитет се подписват от председателя.

               4.
                     Всички изменения на настоящия процедурен правилник се приемат с решение на Управителния комитет.

               5.
                     Ако прилагането на настоящия процедурен правилник в конкретна ситуация създаде затруднения при тълкуването, председателят — след консултация и със съгласието на заместник-председателя — предоставя становище с оглед намиране на решение на ситуацията.

               6.
                     Една година след влизането в сила на настоящия процедурен правилник, въз основа на практическия опит от неговото прилагане, секретариатът може да предложи изменения по него, ако това е полезно или необходимо. Когато член на Управителния комитет желае да предложи такова изменение, той се консултира първо със секретариата.

               Настоящият процедурен правилник влиза в сила в деня на приемането му от Управителния комитет.

                     (1)

                        Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово


               ЕВРОПЕЙСКА КОМИСИЯ
            Брюксел, 6.7.2018
            COM(2018) 528 final
            2018/0278(NLE)
            Предложение за
            РЕШЕНИЕ НА СЪВЕТА
            за разрешаване на Австрия и Румъния да приемат, в интерес на Европейския съюз, присъединяването на Хондурас към Хагската конвенция от 1980 г. за гражданските аспекти на международното отвличане на деца

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Хагската конвенция за гражданските аспекти на международното отвличане на деца от 25 октомври 1980 г. (наричана по-нататък ,,Конвенцията от 1980 г.“), ратифицирана към днешна дата от 98 държави, сред които и всички държави — членки на ЕС, има за цел възстановяване на статуквото чрез незабавното връщане на незаконно прехвърлени или задържани деца, като се използва система за сътрудничество между централните органи, определени от договарящите държави.

                  С оглед на това, че предотвратяването на отвличането на деца е съществен елемент от политиката на ЕС за утвърждаване на правата на детето, Европейският съюз работи активно на международно равнище за по-доброто прилагане на Конвенцията от 1980 г. и насърчава третите държави да се присъединят към нея.

                  Хондурас депозира инструмента за присъединяване към Конвенцията от 1980 г. на 20 декември 1993 г. Конвенцията влезе в сила за Хондурас на 1 март 1994 г.

                  Конвенцията от 1980 г. вече е в сила между Хондурас и 25 от държавите — членки на ЕС. Само Австрия, Дания и Румъния все още не са приели присъединяването на Хондурас към Конвенцията.

                  Член 38, алинея четвърта от Конвенцията от 1980 г. предвижда, че Конвенцията се прилага между присъединяващата се държава и договарящите държави, които направят декларация, че приемат присъединяването ѝ.

                  Наличието на изключителна компетентност на ЕС по въпроса за приемането на присъединяване на трета държава към Конвенцията от 1980 г. беше потвърдено от Съда на Европейския съюз, който беше консултиран по инициатива на Комисията.

                  На 14 октомври 2014 г. в Становище 1/13 Съдът на Европейския съюз прие, че приемането на присъединяване на трета държава към Хагската конвенция за гражданските аспекти на международното отвличане на деца от 1980 г. е от изключителната компетентност на Европейския съюз.

                  Съдът наблегна на необходимостта от единност по въпроса на равнището на ЕС, като се избягва променлива геометрия сред държавите членки.

                  Тъй като въпросите, свързани с международното отвличане на деца, са от изключителната външна компетентност на Европейския съюз, на равнището на ЕС решението дали да се приеме присъединяването на Хондурас трябва да бъде взето посредством решение на Съвета. Поради това Австрия и Румъния следва да направят декларацията за приемане във връзка с присъединяването на Хондурас в интерес на Европейския съюз.

                  Приемането от страна на Австрия и Румъния ще доведе до прилагане на Конвенцията от 1980 г. между Хондурас и всички държави — членки на ЕС, с изключение на Дания.

               •Съгласуваност с действащите разпоредби в тази област на политиката

                  Що се отнася до отвличанията на деца от родител, Хагската конвенция от 1980 г. представлява международният еквивалент на Регламент № 2201/2003 на Съвета (известен като Регламент „Брюксел IIa“), който е крайъгълният камък на съдебното сътрудничество в ЕС по брачни дела и дела, свързани с родителската отговорност.

                  Една от основните цели на регламента е предотвратяването на отвличания на деца между държавите членки чрез установяване на процедури, гарантиращи бързото връщане на детето в държавата членка на обичайното му пребиваване. За тази цел Регламентът „Брюксел IIa“ инкорпорира в своя член 11 процедурата, установена в Хагската конвенция от 1980 г., като я допълва чрез поясняване на някои от нейните аспекти, по-специално изслушването на детето, срока за постановяване на решение след подаването на молба за връщане и основанията за отказ за връщане на детето. Освен това регламентът въвежда разпоредби, които уреждат случаите на противоречащи си решения за връщане или отказ за връщане, издадени в различни държави членки.

                  На международно ниво Европейският съюз подкрепя присъединяването на трети държави към Конвенцията от 1980 г., за да могат неговите държави членки да се ползват от обща правна уредба в случаи на международно отвличане на деца.

                  Между юни 2015 г. и декември 2017 г. вече бяха приети 14 решения на Съвета с цел да се приеме присъединяването на 20 трети държави (Мароко, Сингапур, Руска федерация, Албания, Андора, Сейшелски острови, Армения, Република Корея, Казахстан, Перу, Грузия, Южна Африка, Чили, Исландия, Бахамски острови, Панама, Уругвай, Колумбия, Ел Салвадор и Сан Марино)
                     1
                   към Хагската конвенция от 1980 г. за международното отвличане на деца.

               •Съгласуваност с други политики на Съюза

                  Настоящото предложение е свързано с общата цел, залегнала в член 3 от Договора за Европейския съюз, за защита на правата на детето. Системата на Хагската конвенция от 1980 г. е създадена с цел защита на децата от вредните последици от отвличането от родител и с цел да се гарантира, че детето може да поддържа контакт и с двамата си родители, например чрез осигуряване на ефективно упражняване на правото на лични отношения.

                  Заслужава си да се спомене и връзката с насърчаването на използването на медиация при уреждането на трансгранични семейни спорове. Директивата относно някои аспекти на медиацията по гражданскоправни и търговскоправни въпроси
                     2
                   се прилага и в областта на семейното право в рамките на общото европейско съдебно пространство. Хагската конвенция от 1980 г. също насърчава разрешаването на семейните спорове по взаимно съгласие. Едно от ръководствата за добри практики във връзка с Хагската конвенция от 1980 г., публикувано от Хагската конференция по международно частно право, е посветено на използването на медиация за разрешаването на международните семейни спорове, засягащи деца, които попадат в обхвата на Конвенцията. По инициатива на Европейската комисия въпросното ръководство е преведено на всички езици на ЕС, различни от английски и френски, както и на арабски език, с цел да се подпомогне диалогът с държавите, които все още не са ратифицирали Конвенцията, и да се спомогне за намиране на конкретни начини за решаване на проблемите, свързани с международното отвличане на деца, съвместно с държавите, които не са ратифицирали Конвенцията
                     3
                  .

               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

               •Правно основание

                  Предвид факта, че решението се отнася до международно споразумение, приложимото правно основание е член 218 от Договора за функционирането на Европейския съюз във връзка с член 81, параграф 3. Съветът действа с единодушие след консултация с Европейския парламент.

                  Обединеното кралство и Ирландия са обвързани от Регламент (ЕО) № 2201/2003 и поради това участват в приемането и прилагането на настоящото решение.

                  В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               •Пропорционалност

                  Настоящото предложение е изготвено по примера на вече приетите решения на Съвета, които имат същия предмет, и не надхвърля необходимото за постигането на целта за съгласувано действие на ЕС в областта на международното отвличане на деца, като гарантира, че Австрия и Румъния ще приемат присъединяването на Хондурас към Хагската конвенция от 1980 г. в рамките на определен срок.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Консултации със заинтересованите страни

                  Комисията се консултира с Австрия и Румъния относно желанието им да приемат присъединяването на Хондурас към Конвенцията от 1980 г., като те дадоха положително становище по въпроса.

                  Обсъжданията, проведени на среща на експертите на 18 април 2018 г., показаха, че на настоящия етап държавите членки нямат възражения Австрия и Румъния да приемат присъединяването на Хондурас към Конвенцията от 1980 г.

               •Събиране и използване на експертни становища

                  Като се има предвид, че Конвенцията вече е в сила в отношенията между Хондурас и 25 държави членки, Комисията и експертите на държавите членки изразиха мнение, че в подобни случаи не е необходимо да се извършва конкретна преценка на положението в съответната трета държава.

               •Оценка на въздействието

                  Що се отнася до 14-те решения на Съвета, които вече бяха приети между 2015 г. и 2017 г. във връзка с приемането на присъединяването на няколко трети държави към Хагската конвенция от 1980 г., не е извършена никаква конкретна оценка на въздействието поради естеството на настоящия законодателен акт. Във всеки случай извършването на конкретна преценка на положението в Хондурас беше счетено за ненужно, като се имат предвид както фактът, че Конвенцията вече е в сила с 25 държави — членки на ЕС, така и желанието на Австрия и Румъния да приемат присъединяването на Хондурас.

               4.ОТРАЖЕНИЕ ВЪРХУ БЮДЖЕТА

                  Предложеното решение няма отражение върху бюджета.

               5.ДРУГИ ЕЛЕМЕНТИ

               •Планове за изпълнение и мерки за мониторинг, оценка и докладване

                  Тъй като предложението се отнася само до даването на разрешение на Австрия и Румъния да приемат присъединяването на Хондурас към Конвенцията от 1980 г., мониторингът за изпълнението му се ограничава до спазването от Австрия и Румъния на формулировката на декларацията и срока за депозирането ѝ и за съобщаване на Комисията за това депозиране, съгласно предвиденото в решението на Съвета.

               2018/0278 (NLE)

               Предложение за

               РЕШЕНИЕ НА СЪВЕТА

               за разрешаване на Австрия и Румъния да приемат, в интерес на Европейския съюз, присъединяването на Хондурас към Хагската конвенция от 1980 г. за гражданските аспекти на международното отвличане на деца

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 81, параграф 3 във връзка с член 218, параграф 6, буква б) от него,

               като взе предвид предложението на Европейската комисия,

               като взе предвид становището на Европейския парламент
                  4
               ,

               като има предвид, че:

               (1)Европейският съюз е определил като една от своите цели насърчаването на защитата на правата на детето, както е посочено в член 3 от Договора за Европейския съюз. Мерките за закрила на децата срещу незаконно прехвърляне или задържане са съществен елемент от тази политика.

               (2)Съветът прие Регламент (ЕО) № 2201/2003
                  5
                (Регламент „Брюксел IIa“), който има за цел да закриля децата от вредните последици от незаконно прехвърляне или задържане и да въвежда процедури за осигуряване на бързото им връщане в държавата на обичайно пребиваване, както и да осигурява защита на правото на лични отношения и правото на упражняване на родителски права.

               (3)Регламент „Брюксел IIa“ допълва и подсилва разпоредбите на Хагската конвенция от 25 октомври 1980 г. за гражданските аспекти на международното отвличане на деца („Хагската конвенция от 1980 г.“), която установява на международно равнище система за задължения и сътрудничество между договарящите държави и между централните органи и има за цел осигуряването на незабавното връщане на незаконно прехвърлени или задържани деца.

               (4)Всички държави — членки на Съюза, са страни по Хагската конвенция от 1980 г.

               (5)Съюзът насърчава трети държави да се присъединят към Хагската конвенция от 1980 г. и подпомага правилното прилагане на Хагската конвенция от 1980 г., като участва заедно с държавите членки inter alia в специалните комисии, редовно организирани от Хагската конференция по международно частно право.

               (6)Една обща нормативна уредба, приложима между държавите — членки на Съюза, и трети държави, може да бъде най-доброто решение в деликатни случаи на международно отвличане на деца.

               (7)В Хагската конвенция от 1980 г. се предвижда, че тя се прилага между присъединяващата се държава и договарящите държави, които направят декларация, че приемат присъединяването ѝ.

               (8)Хагската конвенция от 1980 г. не допуска регионални организации за икономическа интеграция като Съюза да стават страни по нея. Следователно Съюзът не може да се присъедини към Конвенцията, нито да депозира декларация за приемане на присъединяваща се държава.

               (9)Съгласно Становище 1/13 на Съда на Европейския съюз декларациите за приемане по силата на Хагската конвенция от 1980 г. са от изключителната външна компетентност на Съюза.

               (10)Хондурас депозира своя документ за присъединяване към Хагската конвенция от 1980 г. на 20 декември 1993 г. Конвенцията влезе в сила за Хондурас на 1 март 1994 г.

               (11)Всички засегнати държави членки, с изключение на Австрия, Дания и Румъния, вече са приели присъединяването на Хондурас към Хагската конвенция от 1980 г. Хондурас е приел присъединяването на България, Естония, Кипър, Латвия, Литва, Малта и Словения към Хагската конвенция от 1980 г. Оценката на положението в Хондурас доведе до заключението, че Австрия и Румъния могат да приемат, в интерес на Съюза, присъединяването на Хондурас при условията на Хагската конвенция от 1980 г.

               (12)Поради това на Австрия и Румъния следва да бъде разрешено да депозират своите декларации за приемане, в интерес на Съюза, на присъединяването на Хондурас към Хагската конвенция от 1980 г. в съответствие с условията, изложени в настоящото решение. Другите държави — членки на Съюза, които вече са приели присъединяването на Хондурас към Хагската конвенция от 1980 г., не следва да депозират нови декларации за приемане, тъй като съществуващите декларации остават валидни съгласно международното публично право.

               (13)Обединеното кралство и Ирландия са обвързани от Регламента „Брюксел IIа“ и поради това участват в приемането и прилагането на настоящото решение.

               (14)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане,

               ПРИЕ НАСТОЯЩОТО РЕШЕНИЕ:

               Член 1

               1.
                     На Австрия и Румъния се разрешава да приемат, в интерес на Съюза, присъединяването на Хондурас към Хагската конвенция от 25 октомври 1980 г. за гражданските аспекти на международното отвличане на деца („Хагската конвенция от 1980 г.“).

               2.
                     Австрия и Румъния депозират не по-късно от ... г. [дванадесет месеца след датата на приемане на настоящото решение] декларация за приемане, в интерес на Съюза, на присъединяването на Хондурас към Хагската конвенция от 1980 г., формулирана, както следва:

               „[Пълно наименование на ДЪРЖАВАТА ЧЛЕНКА] декларира, че приема присъединяването на Хондурас към Хагската конвенция от 25 октомври 1980 г. за гражданските аспекти на международното отвличане на деца в съответствие с Решение (ЕС) 2018/... на Съвета“.

               3.
                     Австрия и Румъния информират Съвета и Комисията за депозирането на своите декларации за приемане на присъединяването на Хондурас към Хагската конвенция от 1980 г. и съобщават на Комисията текста на декларациите в двумесечен срок от депозирането им.

               Член 2

               Настоящото решение поражда действие в деня на нотифицирането му.

               Член 3

               Адресати на настоящото решение са Австрия и Румъния.

               Съставено в Брюксел на […] година.

                     За Съвета

                     Председател

                     (1)

                        Приети са вече 14 решения на Съвета за разрешаване на държавите членки да приемат присъединяването към Конвенцията от 1980 г. на Андора (Решение (ЕС) 2015/1023 на Съвета, прието на 15 юни 2015 г.); Сейшелските острови (Решение (ЕС) 2015/2354 на Съвета, прието на 10 декември 2015 г.); Русия (Решение (ЕС) 2015/2355 на Съвета, прието на 10 декември 2015 г.); Албания (Решение (ЕС) 2015/2356 на Съвета, прието на 10 декември 2015 г.); Сингапур (Решение (ЕС) 2015/1024 на Съвета, прието на 15 юни 2015 г.); Мароко (Решение (ЕС) 2015/2357 на Съвета, прието на 10 декември 2015 г.); Армения (Решение (ЕС) 2015/2358 на Съвета, прието на 10 декември 2015 г.); Република Корея (Решение (ЕС) 2016/2313 на Съвета, прието на 8 декември 2016 г.), Казахстан (Решение (ЕС) 2016/2311 на Съвета, прието на 8 декември 2016 г.), и Перу (Решение (ЕС) 2016/2312 на Съвета, прието на 8 декември 2016 г.); Грузия и Южна Африка (Решение (ЕС) 2017/2462 на Съвета от 18 декември 2017 г.); Чили, Исландия и Бахамските острови (Решение (ЕС) 2017/2424 на Съвета от 18 декември 2017 г.); Панама, Уругвай, Колумбия и Ел Салвадор (Решение (ЕС) 2017/2464 на Съвета от 18 декември 2017 г.); Сан Марино (Решение (ЕС) 2017/2463 на Съвета от 18 декември 2017 г.).

                     (2)

                        Директива 2008/52/ЕО на Европейския парламент и на Съвета от 21 май 2008 г. относно някои аспекти на медиацията по гражданскоправни и търговскоправни въпроси (ОВ L 136, 24.5.2008 г., стр. 3).

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        OВ C ,  г., стp. .

                     (5)

                        Регламент (ЕО) № 2201/2003 на Съвета от 27 ноември 2003 г. относно компетентността, признаването и изпълнението на съдебни решения по брачни дела и делата, свързани с родителската отговорност, с който се отменя Регламент (ЕО) № 1347/2000 (ОВ L 338, 23.12.2003 г., стр. 1).


               ЕВРОПЕЙСКА КОМИСИЯ
            Брюксел, 10.10.2018
            COM(2018) 672 final
            2018/0346(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета за асоцииране в състав „Търговия“ във връзка с предвиденото приемане на решение за установяване на списък с лица, които да изпълняват функцията на арбитри в производствата за уреждане на спорове.

               2.Контекст на предложението

               2.1.Споразумението за асоцииране

               Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (наричано по-нататък „споразумението“), има за цел да бъдат създадени условия за засилени икономически и търговски отношения, които да доведат до постепенната интеграция на Украйна във вътрешния пазар на ЕС, включително чрез създаване на задълбочена и всеобхватна зона за свободна търговия, както е посочено в дял IV (Търговия и свързани с търговията въпроси) на споразумението, както и да се окаже подкрепа за усилията на Украйна да завърши прехода към функционираща пазарна икономика, включително посредством постепенното сближаване на нейното законодателство с това на Съюза. Споразумението влезе в сила на 1 септември 2017 г.

               2.2.Комитет за асоцииране в състав „Търговия“

               Комитетът за асоцииране в състав „Търговия“ като специфична конфигурация за обсъждането на всички въпроси, свързани с дял IV (Търговия и свързани с търговията въпроси) от споразумението, е посочен в член 465, параграф 4 от споразумението. В съответствие с член 465, параграф 3 от споразумението Комитетът за асоцииране разполага с правомощието да приема решения в случаите, предвидени в споразумението, и в областите, в които Съветът за асоцииране му е делегирал правомощия. Тези решения са задължителни за страните, които предприемат необходимите мерки за изпълнението им. Комитетът за асоцииране приема своите решения въз основа на съгласие между страните.

               2.3.Предвиден акт на Комитета за асоцииране в състав „Търговия“

               Комитетът за асоцииране в състав „Търговия“ трябва да приеме решение за установяване на списък на лица, които желаят и могат да изпълняват функцията на арбитри в производствата за уреждане на спорове. Целта на предвидения акт е да осигури механизъм за разрешаване на търговски спорове между страните по споразумението, свързани с прилагането или тълкуването на частта от споразумението, отнасяща се до търговията. Арбитражната процедура, уредена в глава 14 от споразумението, предвижда, че страната, подала жалбата, може да поиска образуването на арбитражен съд за разрешаване на конкретен двустранен спор.

               В член 323 от споразумението се изисква страните да изготвят списък с имената на евентуални кандидати за арбитри, които отговарят на изискванията и могат да бъдат включени в състава на арбитражния съд. Този списък съдържа 15 квалифицирани лица, които могат да изпълняват функцията на арбитри. В съответствие с това съвместно с правителството на Украйна бе обсъден проект на списък на арбитри, които желаят и могат да влязат в състава на арбитражния съд. Списъкът включва петима кандидат-арбитри от Съюза, петима кандидат-арбитри от Украйна и петима граждани на трети държави, които могат да изпълняват функцията на председатели на арбитражния комитет.

               Предложените от ЕС и от Украйна кандидати и избраните председатели притежават специализирани познания или опит в областта на правото и международната търговия, в съответствие с изискванията на член 323, параграф 2 от споразумението. Предполага се също така че 14-те включени в списъка лица отговарят на изискването за независимост в съответствие с член 323, параграф 3 от споразумението и могат да спазват кодекса за добро поведение, посочен в приложение XXV към настоящото споразумение, в случай че бъдат назначени от страните по споразумението за арбитри.

               Украйна предложи само 4 арбитри за включване в списъка, тъй като петият номиниран кандидат е починал след приключване на процедурата по подбор. За да предложи пети арбитър, Украйна ще трябва да стартира нова процедура, която може да не приключи скоро. С цел да бъдат избегнати по-нататъшни закъснения в установяването на този списък с евентуални кандидати за арбитри, който е от основно значение за функционирането на системата за уреждане на спорове на споразумението, най-добрият вариант е възможно най-скоро да бъде одобрен списък с 14 лица и Украйна да се задължи в най-кратък срок да предложи пето лице.

               3.Позиция, която трябва да се заеме от името на Съюза

               С позицията, която трябва да се заеме от името на ЕС, се цели установяването на списък на лица, които желаят и могат да изпълняват функцията на арбитри в производства за уреждане на спорове, съгласно предвиденото в споразумението.

               Решението представлява правен инструмент за определяне на позицията, която трябва да се заеме от името на ЕС в рамките на Комитета за асоцииране в състав „Търговия“.

               С настоящото решение се прилага общата търговска политика на Съюза по отношение на конкретна държава от Източното партньорство на базата на разпоредбите на горепосоченото споразумение за асоцииране. Установяването на списък с арбитри е законово изискване във връзка със създаването на институционални структури, които да предоставят на Съюза и на Украйна възможност за ефективно решаване на двустранните спорове във връзка с прилагането и тълкуването на дела от споразумението, отнасящ се до търговските взаимоотношения. То е в съответствие с подхода на Съюза към договарянето или прилагането на механизмите за уреждане на спорове в рамките на споразуменията за свободна търговия с други търговски партньори.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Комитетът за асоцииране е орган, създаден със Споразумението за асоцииране. Решението, което Комитетът за асоцииране следва да приеме, представлява акт с правно действие. Предвиденият акт ще бъде обвързващ съгласно международното право в съответствие с член 465, параграф 3 от споразумението. Предвиденият акт не допълва, нито изменя институционалната рамка на споразумението. Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание е член 207 във връзка с член 218, параграф 9 от ДФЕС

               4.2.2.Приложение в конкретния случай

               Основната цел и съдържание на предвидения акт се отнасят до прилагането на общата търговска политика на ЕС.

               Поради това материалноправното основание за предложеното решение е член 207.

               4.3.Заключение

               Правното основание за предложеното решение следва да бъде член 207 във връзка с член 218, параграф 9 от ДФЕС.

               5.Публикуване на предвидения акт

               Предвижда се след приемането си решението на Комитета за асоцииране да бъде публикувано в Официален вестник на Европейския съюз.

               2018/0346 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)В съответствие с член 323, параграф 1 от споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (наричано по-нататък „споразумението“), не по-късно от шест месеца от влизането в сила на споразумението Комитетът за асоцииране в състав „Търговия“ установява списък на лицата, които желаят и могат да изпълняват функцията на арбитри в производствата за уреждане на спорове.

               (2)В съответствие с член 323, параграф 1 от споразумението ЕС и Украйна предложиха свои кандидати, които желаят и могат да изпълняват функцията на арбитри, и се договориха за петима представители от държави извън ЕС, които биха могли да изпълняват функцията на председател на арбитражния комитет.

               (3)Украйна предложи само четири лица. Петият кандидат на Украйна следва да бъде предложен възможно най-скоро.

               (4)С цел да се гарантира правилното функциониране на споразумението, е целесъобразно в най-кратък срок да бъде съставен списък от 14 лица, които желаят и могат да изпълняват функцията на арбитри при уреждането на спорове.

               (5)След приемането си решението на Комитета за асоцииране следва да бъде публикувано.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на съставянето на списък с лица, които желаят и могат да изпълняват функцията на арбитри, в съответствие с член 323, параграф 1 от същото споразумение, следва да се основава на проекта на решение на посочения комитет, приложен към настоящото решение.

               Член 2

               Настоящото решение влиза в сила в деня на приемането му.

               Адресат на настоящото решение е Комисията.

               Решението на Комитета за асоцииране се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

    ---documentbreak---

               ЕВРОПЕЙСКА КОМИСИЯ
            Брюксел, 10.10.2018
            COM(2018) 672 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Европейския съюз в рамките на Комитета за асоцииране в състав „Търговия“, създаден със Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна

               ПРОЕКТ НА

               Решение № .../2018 на Комитета за асоцииране ЕС — Украйна в състав „Търговия“

               oт [...] година

               за съставяне на списък на арбитри в съответствие с член 323, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна

               КОМИТЕТЪТ ЗА АСОЦИИРАНЕ В СЪСТАВ „ТЪРГОВИЯ“,

               като взе предвид Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна
                  1
               , подписано в Брюксел на 27 юни 2014 г. (наричано по-нататък „споразумението“), и по-специално член 323, параграф 1 и член 465, параграф 3 от него,

               като има предвид, че:

               1.В съответствие с член 323, параграф 1 от споразумението не по-късно от шест месеца от влизането в сила на споразумението Комитетът за асоцииране в състав „Търговия“ установява списък с лица, които желаят и могат да изпълняват функцията на арбитри.

               2.ЕС предложи петима кандидати за арбитри. Украйна предложи четири лица, които желаят и могат да изпълняват функцията на арбитри. Украйна и ЕС се споразумяха относно петима граждани на държави извън ЕС, които биха могли да изпълняват функцията на председател на арбитражния комитет.

               3.С цел да бъдат избегнати допълнителни забавяния при установяването на списъка на лицата, които желаят и могат да изпълняват функцията на арбитри, както и за да се гарантира правилното функциониране на споразумението, и по-специално на глава 14 от дял IV от него, Комитетът за асоцииране в състав „Търговия“ следва да одобри този списък въз основа на представените предложения.

               4.Във възможно най-кратки срокове Украйна следва да предложи на Комитета за асоцииране в състав „Търговия“ пети кандидат.

               ПРИЕ НАСТОЯЩОТО РЕШЕНИЕ:

               Член 1

               1.
                     Списъците на лицата, които желаят и могат да изпълняват функцията на арбитри в съответствие с член 323, параграф 1 от Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, са установени в приложението към настоящото решение.

               2.
                     Във възможно най-кратки срокове Украйна следва да предложи на Комитета за асоцииране в състав „Търговия“ пети кандидат, който желае и може да изпълнява функцията на арбитър.

               Член 2

               Настоящото решение влиза в сила в деня на приемането му.

               Съставено в […] на […] година.

                        За Комитета за асоцииране

                        в състав „Търговия“

                        Председател

               ПРИЛОЖЕНИЕ

               СПИСЪК С АРБИТРИ
                  СЪГЛАСНО ЧЛЕН 323, ПАРАГРАФ 1 ОТ СПОРАЗУМЕНИЕТО

               Арбитри, предложени от Европейския съюз:

               1.Claus–Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Арбитри, предложени от Украйна:

               1.Serhiy HRYSHKO

               2.Taras KACHKA

               3.Victor MURAVYOV

               4.Yuriy RUDYUK

               Председатели, избрани от страните:

               1.William DAVEY (САЩ)

               2.Helge SELAND (Норвегия)

               3.Maryse ROBERT (Канада)

               4.Christian HÄBERLI (Швейцария)

               5.Merit JANOW (САЩ)

                     (1)

                        OВ L 161, 29.5.2014 г., стр. 3.


               ЕВРОПЕЙСКА КОМИСИЯ
            Брюксел, 12.10.2018
            COM(2018) 683 final
            2018/0353(NLE)
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюзв рамките на Съвместния комитет на ЕИП във връзка с изменение на приложение IX (Финансови услуги) към Споразумението за ЕИП
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Двата проекта на решения на Съвместния комитет на ЕИП (приложени към предложеното решение на Съвета) имат за цел да се измени приложение IX (Финансови услуги) към Споразумението за ЕИП, за да се включат Регламентът за преводите на средства
                  1
                и Четвъртата директива за борбата с изпирането на пари
                  2
               , включително Делегирания регламент на Комисията за нейното допълване
                  3
               .

               Адаптациите, които фигурират в приложените проекти на решения на Съвместния комитет на ЕИП, надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза ще бъде определена от Съвета.

               •Съгласуваност с действащите разпоредби в тази област на политиката

               Приложените проекти на решения на Съвместния комитет на ЕИП разширяват вече съществуващата политика на ЕС, за да включат в нея членуващите в ЕИП държави от ЕАСТ (Норвегия, Исландия и Лихтенщайн).

               •Съгласуваност с другите политики на Съюза

               Разширяването на обхвата на достиженията на правото на ЕС с членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, чиято цел е създаването на динамично и хомогенно Европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБИСИДИАРНОСТ И ПРОПОРЦИОНАЛНОСТ

               •Правно основание

               Законодателството, което следва да бъде включено в Споразумението за ЕИП, се основава на член 114 от Договора за функционирането на Европейския съюз.

               Съгласно член 1, параграф 3 от Регламент (ЕО) № 2894/94 на Съвета
                  4
                относно условията за прилагане на Споразумението за Европейското икономическо пространство Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               ЕСВД и службите на Комисията представят проектите на решения на Съвместния комитет на ЕИП пред Съвета, който следва да ги приеме като позиция на Съюза. ЕСВД се надява да има възможност да ги представи пред Съвместния комитет на ЕИП възможно най-скоро.

               •Субсидиарност (при неизключителна компетентност)

               Предложението е в съответствие с принципа на субсидиарност по следната причина:

               Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               Процесът на включване на достиженията на правото на ЕС в Споразумението за ЕИП се извършва в съответствие с Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство, който потвърждава възприетия подход.

               •Пропорционалност

               В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

               В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               Не е приложимо

               4.ОТРАЖЕНИЕ ВЪРХУ БЮДЖЕТА

               Не се очаква отражение върху бюджета в резултат от включването на горепосочените актове в Споразумението за ЕИП.

               5.ДРУГИ ЕЛЕМЕНТИ

               Не е приложимо

               2018/0353 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз
                  в рамките на Съвместния комитет на ЕИП във връзка с изменение
                  на приложение IX (Финансови услуги) към Споразумението за ЕИП

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 114 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  5
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство („Споразумението за ЕИП“)
                  6
                влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени inter alia приложение IX към Споразумението за ЕИП, което съдържа разпоредби относно финансовите услуги.

               (3)Регламент (ЕС) 2015/847 на Европейския парламент и на Съвета
                  7
                следва да бъде включен в Споразумението за ЕИП.

               (4)Директива (ЕС) 2015/849 на Европейския парламент и на Съвета
                  8
                следва да бъде включена в Споразумението за ЕИП.

               (5)Делегиран регламент (ЕС) № 2016/1675 на Комисията
                  9
                следва да бъде включен в Споразумението за ЕИП.

               (6)Поради това приложение IX към Споразумението за ЕИП следва да бъде съответно изменено.

               (7)Следователно позицията на Съюза в рамките на Съвместния комитет на ЕИП следва да се основава на приложените проекти за решения,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвместния комитет на ЕИП във връзка с предложеното изменение на приложение IX (Финансови услуги) към Споразумението за ЕИП, се основава на проектите за решения на Съвместния комитет на ЕИП, приложени към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2015/847 на Европейския парламент и на Съвета от 20 май 2015 г. относно информацията, придружаваща преводите на средства, и за отмяна на Регламент (ЕО) № 1781/2006.

                     (2)

                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията.

                     (3)

                        Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости.

                     (4)

                        ОВ L 305, 30.11.1994 г., стр. 6—8.

                     (5)

                        ОВ L 305, 30.11.1994 г., стр. 6.

                     (6)

                        ОВ L 1, 3.1.1994 г., стр. 3.

                     (7)

                        Регламент (ЕС) 2015/847 на Европейския парламент и на Съвета от 20 май 2015 г. относно информацията, придружаваща преводите на средства, и за отмяна на Регламент (ЕО) № 1781/2006 (ОВ L 141, 5.6.2015 г., стр. 1—18).

                     (8)

                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стр. 73).

                     (9)

                        Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 12.10.2018
            COM(2018) 683 final
            ПРИЛОЖЕНИЕ
            към
            Предложение за Решение на Съвета
            относно позицията, която да бъде заета от името на Европейския съюзв рамките на Съвместния комитет на ЕИП във връзка с изменениена приложение IX (Финансови услуги) към Споразумението за ЕИП(Регламент за преводите на средства)

               ПРИЛОЖЕНИЕ 1

                  РЕШЕНИЕ НА СЪВМЕСТНИЯТ КОМИТЕТ НА ЕИП

                  №

                  от

                  за изменение на приложение IX (Финансови услуги) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Регламент (ЕС) 2015/847 на Европейския парламент и на Съвета от 20 май 2015 г. относно информацията, придружаваща преводите на средства, и за отмяна на Регламент (ЕО) № 1781/2006
                  1
                следва да бъде включен в Споразумението за ЕИП.

               (2)Регламент (ЕС) 2015/847 отменя Регламент (ЕО) № 1781/2006, който е включен в Споразумението за ЕИП и който следва съответно да отпадне от него.

               (3)Поради това приложение IX към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Приложение IX към Споразумението за ЕИП се изменя, както следва:

               1.Текстът на точка 23ба (Директива 2006/70/ЕО на Комисията) се заменя със следното:

               „32015 R 0847: Регламент (ЕС) 2015/847 на Европейския парламент и на Съвета от 20 май 2015 г. относно информацията, придружаваща преводите на средства, и за отмяна на Регламент (ЕО) № 1781/2006 (ОВ L 141, 5.6.2015 г., стр. 1).

               За целите на настоящото споразумение разпоредбите на регламента се четат със следната адаптация:

               Чрез дерогация от членове 4 и 6, що се отнася до преводите на средства в швейцарски франкове в Лихтенщайн и от и до Лихтенщайн в рамките на валутния му съюз с Швейцария, информацията, изисквана в членове 4 и 6, се събира и предоставя при поискване от доставчика на платежни услуги на получателя в рамките на три работни дни, но не е необходимо да бъде предавана незабавно с преводите на средства, както е предвидено в членове 4 и 6. Тази дерогация се прилага за преходен период, изтичащ на 31 декември 2022 г.“

               Член 2

               Текстовете на Регламент (ЕС) 2015/847 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г., при условие че са внесени всички нотификации, предвидени в член 103, параграф 1 от Споразумението за ЕИП *, или на датата, на която влиза в сила Решение на Съвместния комитет на ЕИП № .../... от …
                  2
                [за включване на Четвъртата директива за борба с изпирането на пари (celex 32015L0849) в Споразумението за ЕИП], в зависимост от това коя от двете дати е по-късната.

                  3Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на [...] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

                     (1)

                        ОВ L […], […] г., стр. […].*
                        [Без отбелязани конституционни изисквания.] [С отбелязани конституционни изисквания.]

    ---documentbreak--- NA ---documentbreak---

               ЕВРОПЕЙСКА КОМИСИЯ
            Брюксел, 12.10.2018
            COM(2018) 683 final
            ПРИЛОЖЕНИЕ
            към
            Предложение за Решение на Съвета
            относно позицията, която да бъде заета от името на Европейския съюзв рамките на Съвместния комитет на ЕИП във връзка с изменениена приложение IX (Финансови услуги) към Споразумението за ЕИП

               ПРИЛОЖЕНИЕ 2
               РЕШЕНИЕ НА СЪВМЕСТНИЯТ КОМИТЕТ НА ЕИП
                  №
               от
               за изменение на приложение IX (Финансови услуги) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията
                  1
                следва да бъде включена в Споразумението за ЕИП.

               (2)Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости
                  2
                следва да бъде включен в Споразумението за ЕИП.

               (3)Директива (ЕС) 2015/849 отменя Директива 2005/60/ЕО на Европейския парламент и на Съвета
                  3
                и Директива 2006/70/ЕО на Комисията
                  4
               , които са включени в Споразумението за ЕИП и които следва съответно да отпаднат от него.

               (4)Поради това приложение IX към Споразумението за ЕИП следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Приложение IX към Споразумението за ЕИП се изменя, както следва:

               1.Текстът на точка 23б (Директива 2005/60/ЕО на Европейския парламент и на Съвета) се заменя със следното:

               „32015 L 0849: Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стр. 73).

               За целите на настоящото споразумение разпоредбите на посочената директива се четат със следната адаптация:

               а)
                     Член 3, параграф 4, буква г) се заменя със следното:

               „измама, засягаща финансовите интереси на Съюза, когато тя е най-малко толкова тежка, колкото определеното по-долу:

               i)по отношение на разходите, всяко преднамерено действие или бездействие, свързано с:

               –използването или представянето на подправени, неточни или непълни декларации или документи, в резултат на което се присвояват или неправомерно се задържат финансови средства от общия бюджет на Европейския съюз или от бюджети, управлявани от Европейския съюз или от негово име,

               –неоповестяването на информация в нарушение на конкретно задължение, което води до същия резултат,

               –неправилното използване на такива средства за цели, различни от тези, за които те са били първоначално предоставени;

               ii)по отношение на приходите, определени в Решението на Съвета от 29 септември 2000 г. относно системата на собствените ресурси на Европейските общности
                  5
               , всяко преднамерено действие или бездействие, свързано с:

               –използването или представянето на подправени, неточни или непълни декларации или документи, което води до неправомерно намаляване на средствата от общия бюджет на Европейския съюз или бюджетите, управлявани от Европейския съюз или от негово име,

               –неоповестяването на информация в нарушение на конкретно задължение, което води до същия резултат,

               –неправилното използване на законно предоставени ползи, което води до същия резултат.

               За тежка измама се счита измама, засягаща сума с минимален размер, който не може да бъде определен на равнище, надхвърлящо 50 000 EUR.““

               2.Текстът на точка 23ба (Директива 2006/70/ЕО на Комисията) се заменя със следното:

               „32016 R 1675: Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).“

               3.В точка 31бв (Регламент (ЕС) № 648/2012 на Европейския парламент и на Съвета) се добавя следното тире:

               „-32015 L 0849: Директива (ЕС) 2015/849 на Европейския парламент и на Съвета от 20 май 2015 г. (ОВ L 141, 5.6.2015 г., стр. 73).“

               Член 2

               Текстовете на Директива (ЕС) 2015/849 и Делегиран регламент (ЕС) 2016/1675 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.

               Член 3

               Настоящото решение влиза в сила на […] г., при условие че са внесени всички нотификации, предвидени в член 103, параграф 1 от Споразумението за ЕИП*.

                  6Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на [...] година.

                     За Съвместния комитет на ЕИП

                     Председател

                     Секретари
                     на Съвместния комитет на ЕИП

               Декларация на държавите от ЕАСТ

               към Решение № […] за включване на Директива (ЕС) 2015/849 в Споразумението за ЕИП

               [за приемане заедно с решението и за публикуване в ОВ]

               Директива (ЕС) 2015/849 съдържа разпоредби с позовавания на актове, приети по силата на дял V от ДФЕС. Следва да се припомни, че включването на актове с подобни разпоредби в Споразумението за ЕИП не засяга разбирането, че законодателството на ЕС, прието съгласно дял V от ДФЕС, не попада в обхвата на Споразумението за ЕИП.

               Съвместна декларация на договарящите се страни

               към Решение № […] за включване на Директива (ЕС) 2015/849 в Споразумението за ЕИП

               [за приемане заедно с решението и за публикуване в ОВ]

               Договарящите се страни се споразумяха да включат тежката измама, засягаща финансовите интереси на Европейския съюз, в списъка на престъпленията, явяващи се първоначални спрямо изпирането на пари. От практически съображения Четвъртата директива за борбата с изпирането на пари (Директива (ЕС) 2015/849) е включена без реципрочно споразумение за защита и на финансовите интереси на членуващите в ЕИП държави от ЕАСТ. При все това принципите на реципрочност и еднородност, както са предвидени в Споразумението за ЕИП, по-специално в съображение 4 и член 1, остават напълно приложими и по отношение на взаимната защита срещу престъпна дейност, засягаща финансовите интереси на договарящите се страни по смисъла на [настоящото решение].

                     (1)

                        ОВ L 141, 5.6.2015 г., стр. 73.

                     (2)

                        ОВ L 254, 20.9.2016 г., стр. 1.

                     (3)

                        ОВ L 309, 25.11.2005 г., стр. 15.

                     (4)

                        ОВ L 214, 4.8.2006 г., стр. 29.

                     (5)

                        ОВ L 253, 7.10.2000 г., стр. 42.

                     (6)
                  *
                        [Без отбелязани конституционни изисквания.] [С отбелязани конституционни изисквания.]